Master i statsvitenskap: vitnemålstekst

**Generell informasjon om graden**

**Studieprogrammets målsetting, innhold og organisering**

Programmet tilbyr spesialisering innen statsvitenskap, herunder offentlig politikk og administrasjon, internasjonale relasjoner, sammenligning av politiske institusjoner, regimer og systemer, samt politisk teori og metoder. Kandidaten skal kunne analysere komplekse problemstillinger ved hjelp av relevant teori og med hensiktsmessige metoder innenfor utvalgte deler av faget. Første året gir opplæring innen vitenskapsfilosofi, forskningsdesign og empiriske metoder, kvalitative så vel som kvantitative. Videre gis det muligheter til spesialisering innenfor et bredt spekter av statsvitenskapelig tema, inkludert et praksisopphold ved en relevant arbeidsgiver, og videre spesialisering innen metode. Flere av emnene kan ta for seg aspekter relatert til bærekraft, som internasjonale klimaforhandlinger eller nasjonal klimapolitikk. I det andre året er fokus på design og gjennomføring av en større selvstendig statsvitenskapelig studie.

**Kandidatens læringsutbytte**

Kandidaten har metodiske og teoretiske redskaper til å analysere statsvitenskapelige problemstillinger på et sofistikert nivå. Dette inkluderer vitenskapsteori, forskningsdesign, muligheter for, og begrensinger til, å trekke kausale slutninger og i hvilken grad og under hvilke omstendigheter funn og innsikter lar seg generalisere, samt evne til å kritisk vurdere hensiktsmessighet og problemer knyttet til valg av ulike metoder og analyseteknikker. Videre har kandidaten detaljert empirisk kunnskap om en rekke statsvitenskapelige fenomener. Denne kombinasjonen av kunnskaper og ferdigheter setter kandidaten i stand til å analysere politiske enkeltbeslutninger, hendelsesforløp, utviklingsprosesser og årsakssammenhenger. Kandidaten evner å tilegne seg og prosessere kunnskap og informasjon på en rasjonell, systematisk og kritisk måte. Videre er kandidaten i stand til å integrere kunnskap og innsikter fra ulike kilder, samt anvende disse til å utforme og analysere presise problemstillinger innenfor nye områder. Kandidaten er selvstendig, kritisk, og har god skriftlige og muntlig fremstillingsevne, og i stand til å presentere og rapportere resultater i tråd med vitenskapelig etterrettelighet.